Up-11/01
Natisni
Opravilna št.:
Up-11/01
Datum odločitve:
4. 2. 2003
ECLI:
ECLI:SI:USRS:2003:Up.11.01
Akt:
Ustavna pritožba A. A., B. B. B., C. C. in Č. Č. zoper sodbo Okrajnega sodišča v Škofji Loki št. P 142/98 z dne 21. 5. 1998
Izrek:
Ustavna pritožba A. A., B. B. B., C. C. in Č. Č. zoper sodbo Okrajnega sodišča v Škofji Loki št. P 142/98 z dne 21. 5. 1998 se zavrže.
Evidenčni stavek:
Ker ustavni pritožniki v tem sodnem postopku niso izčrpali rednih pravnih sredstev, je Ustavno sodišče njihovo ustavno pritožbo zavrglo.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
5. 1. 2001
Vrsta odločitve:
sklep
Vrsta rešitve:
zavrženje
Dokument:
US22100
Up-11/01-7
20. 2. 2003
S K L E P
Ustavno sodišče je v postopku za preizkus ustavne pritožbe A. A., B. (B.) B., C. C., vsi iz Ž., in Č. Č. iz Z. na seji senata dne 4. februarja 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
s k l e n i l o :
Ustavna pritožba A. A., B. B. B., C. C. in Č. Č. zoper sodbo Okrajnega sodišča v Škofji Loki št. P 142/98 z dne 21. 5. 1998 se zavrže.
O b r a z l o ž i t e v
1. Ustavni pritožniki izpodbijajo sodbo sodišča prve stopnje, ki jim je kot toženim strankam v pravdi naložila izbris imena pokojnega brata tožeče stranke s spomenika ter prepovedala bodočo uporabo spornega imena brez dovoljenja tožnika in pokojnikovih ožjih družinskih članov. Ustavni pritožniki navajajo, da sodba, ki jim nalaga izbris pokojnikovega imena s skupnega nagrobnika zamolčanim žrtvam vojne, spodbuja k neenakopravnosti in sovraštvu. Po mnenju pritožnikov naj bi izražala opredelitev, da se [mora ime pokojnika izbrisati s spomenika manjvrednih, ker je to ime že na spomeniku večvrednih kot žrtev fašizma[. Zato naj bi kršila načelo enakosti pred zakonom (drugi odstavek 14. člena Ustave) in načelo prepovedi spodbujanja k neenakopravnosti in nestrpnosti ter prepovedi spodbujanja k nasilju in vojni (63. člen Ustave).
2. Ustavna pritožba se sme vložiti šele, ko so izčrpana vsa pravna sredstva (51. člen Zakona o Ustavnem sodišču - v nadaljevanju ZUstS). Ustavni pritožniki so ustavni pritožbi priložili sklep sodišča druge stopnje, iz katerega je razvidno, da je bila izpodbijana sodna odločba razveljavljena in da je bila zadeva vrnjena sodišču prve stopnje v novo sojenje. Ustavno sodišče je pri sodišču prve stopnje z dopisom z dne 3. 12. 2002 napravilo poizvedbe, ali je bil postopek v tej zadevi že končan. Sodišče prve stopnje je z dopisom z dne 10. 12. 2002 odgovorilo, da je trenutno v teku postopek pred sodiščem druge stopnje zaradi odločitve o pritožbi. Ker torej ustavni pritožniki v tem sodnem postopku še niso izčrpali rednih pravnih sredstev, je Ustavno sodišče njihovo ustavno pritožbo zavrglo.
3. Senat Ustavnega sodišča je ta sklep sprejel na podlagi druge alineje prvega odstavka 55. člena ZUstS v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger